Fjárfestingastefnur Birtu vegna 2020 komnar á vefinn Nýjar fjárfestingastefnur fyrir Birtu lífeyrissjóð vegna ársins 2020 voru staðfestar af stjórn sjóðsins og framkvæmdastjóra þann 28. nóvember sl . Einungis lítilsháttar breytingar voru gerðar á milli ára . Um er að ræða stefnur samtryggingardeildar , deildar um tilgreinda séreign og séreignadeildar . Í grunninn eru stefnurnar hugsaðar til langs tíma en engu að síður eru þær endurskoðaðar árlega og eignaflokkum þá hnikað til með tilliti til breytinga í umhverfi sjóðsins og vikmörk ýmist þrengd eða víkkuð . Helstu breytingar í fjárfestingarstefnu samtryggingardeildarinnar fela í sér lækkun á hlutfalli skuldabréfa með ábyrgð ríkissjóðs úr 24% í 20% sem og lækkun á hlutfalli skuldabréfa lánastofnana úr 4% í 3,5% . Fasteignaveðtryggð skuldabréf voru hækkuð úr 15% í 18% en undir þennan eignaflokk falla bæði sjóðfélagalán og bein útlán til lögaðila . Hlutfallið 18% endurspeglar að mestu leyti raunstöðu sjóðsins en Birta gaf út rúmlega 1.100 milljónir á mánuði á síðasta ári í nýjum sjóðfélagalánum að teknu tilliti til uppgreiðslna . Þá var hlutfall innlendra hlutabréfa hækkað úr 11% í 12% . Hlutfall erlendra hlutabréfa var hins vegar lækkað úr 26% í 24,5% en á móti var eignaflokknum „ erlend skuldabréf “ bætt við fjárfestingarstefnuna og markmið hans sett á 2% . Um er að ræða skráð erlend skuldabréf sem að öllu jöfnu verða keypt í gegnum verðbréfasjóði er falla undir UCITS-tilskipunina í evrópskri löggjöf . Ný stefna gerir ráð fyrir að vægi erlendra verðbréfa verði aukið í 35% á árinu en stefnan frá fyrra ári gerði ráð fyrir 34,5% . Staða erlendra eigna sjóðsins var 32% um áramótin og því jafngildir ný fjárfestingarstefna aukningu í erlendum eignum á árinu 2020 um 3 prósentustig . Fjárfestingastefna tilgreindu séreignarinnar er óbreytt á milli ára . Á fjárfestingarstefnum séreignadeildarinnar voru einhverjar breytingar , þó mismunandi eftir sparnaðarleiðum . Innlánsleiðin var með óbreytta stefnu á milli ára . Í Skuldabréfaleiðinni var hlutfall innlána og fasteignaveðtryggðra skuldabréfa lækkað um 1 prósentustig í hvorum eignaflokki um sig . Á móti var hlutfall fyrirtækjaskuldabréfa hækkað um 2 prósentustig . Í Blönduðu leiðinni var fjárfestingarstefna erlendra hlutabréfa lækkuð úr 43% í 35% og á móti var stefna erlendra skuldabréfa sett í 8% . Þá var vægi innlána , skuldabréfa með ábyrgð ríkissjóðs og fasteignaveðtryggðra skuldabréfa lækkað um 1 prósentustig á hverjum eignaflokki fyrir sig . Á móti hækkaði vægi fyrirtækjaskuldabréfa úr 6% í 9% . Þá var markmiði um erlendar eignir Blönduðu leiðarinnar haldið óbreyttu í 45% á milli ára .